|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság** **2024. október 22-i alakuló ülésére**

|  |  |
| --- | --- |
| **Tárgy:** | Javaslat a 2024. évi karácsonyi díszkivilágítás kiépítése, üzemeltetése és bontása tárgyú beszerzési eljárást lezáró döntés meghozatalára |

**Készítette:**

Juhászné Farkas Matild

közitsztasági referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A Városüzemeltetési Iroda előzetes polgármesteri jóváhagyást (1. sz. melléklet) követően, a csatolt műszaki tartalommal és egyben ajánlattételi felhívásokkal (2. sz. melléklet) beszerzési eljárást indított a Budapest Főváros VII. kerület Erzsébetváros Önkormányzata és Budapest Főváros VII. kerület Erzsébetvárosi Polgármesteri Hivatala VI/16/2023. (XII.23.) számú Beszerzési Szabályzata (a továbbiakban: Szabályzat) alapján, amelyre vonatkozó beszerzési eljárást lezáró döntés meghozatalát a Szabályzat IV. fejezete 2.4. pontja a Pénzügyi és Kerületfejlesztési Bizottság hatáskörébe utalja.

A Budapest Főváros VII. kerület Erzsébetváros Önkormányzata nevében a Városüzemeltetési Iroda 3 gazdasági társaságtól (BDK Kft., VIALUX Kft., Best Vill. 2000 Kft.) kért be árajánlatot a 2024. évi karácsonyi díszítőkivilágítás kiépítése, üzemeltetése és bontása tárgyú szerződés megkötése érdekében. Határidőre az alábbi összegű árajánlatok érkeztek (a beérkezett három árajánlatot jelen előterjesztéshez mellékeljük (3-5. sz. mellékletek):

|  |  |  |  |
| --- | --- | --- | --- |
| Ajánlattevő | Ajánlati nettó ár | Ajánlati Bruttó ár | Ajánlatok sorrendje |
| **BDK Kft.** | **18.546.918.- Ft** | **23.554.586.- Ft** | **1.** |
| Best Vill. 2000 Kft. | 23.298.000.- Ft | 29.588.460.- Ft | 2. |
| VIALUX Kft. | 62.880.000.-Ft | 79.857.600.-Ft | 3. |

A Szabályzat IV. fejezete 2.4. pontja alapján a beszerzési eljárást lezáró érdemi döntés meghozatala a nettó 10.000.000,- Ft összeget elérő vagy meghaladó beszerzési érték esetén a Bizottság hatáskörébe tartozik.

***„2.4. A nettó 10.000.000 Ft összeget elérő vagy meghaladó beszerzési érték esetén alkalmazandó eljárásrend:***

*a) A nettó 5.000.000 forint összeget meghaladó, de a nettó 10.000.000 forint összeget el nem érő beszerzési érték esetén alkalmazandó eljárásrendet kell alkalmazni a beszerzés, az ajánlatkérés során. (…)*

*b) A beszerzési eljárást lezáró érdemi döntés meghozatala az a) pontban meghatározottak kivételével minden esetben a Pénzügyi és Kerületfejlesztési Bizottság hatáskörébe tartozik. E döntéshez szükséges előterjesztést a beszerzés tárgya szerinti Szakiroda készíti elő.”*

A közterületi karácsonyi díszítőkivilágítás megvalósítása álláspontunk szerint építési beruházásnak minősül, melynek indoka a következő:

A beszerzést a közvilágítási hálózatra csatlakozva kell kiépíteni, illetve kivitelezni a díszítőkivilágítást. A közvilágítási hálózatra az ELMŰ Hálózati Kft.-vel kötött hálózathasználati szerződés alapján lehet csak rácsatlakozni.

A Közbeszerzésekről szóló 2015. évi CXLIII. törvény (Kbt.) 8. § (3) bekezdés a) pontja alapján:

Kbt. 8. § (3) *„Az építési beruházás a következő valamely munka megrendelése (és átvétele) az ajánlatkérő részéről:*

*a) az 1. mellékletben felsorolt tevékenységek egyikéhez kapcsolódó munka kivitelezése vagy kivitelezése és külön jogszabályban meghatározott tervezése együtt;”*

A karácsonyi díszkivilágítás kivitelezése a Kbt. 1. sz. mellékletében felsorolt "villanyszerelési" tevékenységhez kapcsolódik.

Budapest Főváros VII. Kerület Erzsébetváros Önkormányzata Képviselő-testületének az Önkormányzat költségvetéséről szóló 6/2024. (II.21.) önkormányzati rendeletében 5207 címszámon a szerződés megkötéséhez a fedezet rendelkezésre áll.

Kérem a Tisztelt Bizottságot, hogy szíveskedjen engedélyezni a karácsonyi díszkivilágítás kiépítése, üzemeltetése, bontása tárgyú munkára vonatkozó nettó **18.546.918,- Ft + Áfa, bruttó 23.554.586,- Ft** összegűvállalkozási szerződés **BDK Budapesti Dísz- és Közvilágítási Korlátolt Felelősségű Társasággal** történő megkötését.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2024. (X. 22.) határozata a „2024. évi karácsonyi díszítőkivilágítás kiépítése, üzemeltetése és bontása” tárgyú beszerzési eljárás lezárása tárgyában**

Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága úgy dönt, hogy

1. Budapest Főváros VII. kerület Erzsébetváros Önkormányzata a „2024. évi karácsonyi díszkivilágítás kiépítése, üzemeltetése és bontása” tárgyában a BDK Budapesti Dísz- és Közvilágítási Korlátolt Felelősségű Társasággal (székhely: 1203 Budapest, Csepeli átjáró 1-3., cégjegyzékszám: 01-09-699-429) köt szerződést nettó 18.546.918,- Ft + Áfa, azaz bruttó 23.554.586,- Ft összegben.
2. felkéri a Polgármestert, hogy gondoskodjon a szerződés aláírásáról.

Felelős: Niedermüller Péter polgármester

Határidő: 1. pont tekintetében 2024. 10. 22.

2. pont tekintetében 2024. 11. 15.

Budapest, 2024. 10. 08.

dr. Jávori Péter

irodavezető

Az előterjesztés mellékletei:

1. melléklet - árajánlatkérést engedélyező döntés

2. melléklet - műszaki tartalom egyben ajánlattételi felhívások

3. melléklet - BDK Kft. ajánlata

4. melléklet - Best Vill 2000 Kft. ajánlata

5. melléklet - VIALUX Kft. ajánlata

6. melléklet: - bírálati jegyzőkönyv