|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2024. október 22 - ei alakuló**

**ülésére**

|  |  |
| --- | --- |
| **Tárgy:** | Javaslat szerződéskötés engedélyezésére a hitelesített végső energia-megtakarítás értékesítését lehetővé tevő, az EnergyHub Kft.-vel kötendő keretszerződés tárgyában |

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzatának (a továbbiakban: Önkormányzat) lehetősége van az energetikai beruházásaiból származó hitelesített energia-megtakarítását értékesíteni, és így hamarabb megtérülhetnek az energiahatékonysági beruházásai.

Az értékesítéshez szerződést szükséges kötni egy energetikai tanácsadással, energia megtakarítással foglalkozó gazdasági szereplővel.

Az Önkormányzat 2024. évben víztakarékos perlátorokat kíván beszerezni, melyek általi energia-megtakarítás esetében is értékesíteni tudja a megtakarítást, azonban erre sajnálatos módon csak 2024. évben van lehetőség.

Az általam szerződéskötésre javasolt gazdasági szereplő, az **EnergyHub Energetikai Tanácsadó Korlátolt Felelősségű Társaság**gal (1112 Budapest, Budaörsi út 161.) az egyetlen általunk megismert gazdasági szereplő, amely vállalná az energia-megtakarítás auditálásának lebonyolítását és az energia megtakarítás megvásárlását a víztakarékos perlátorok esetében.

Ezért javaslom, hogy az Önkormányzat kössön keretszerződést (I. határozati javaslat melléklet) az EnergyHub Kft.-vel az energetikai beruházásáiból származó hitelesített energia-megtakarítás potenciális értékesítésére, mely keretszerződés lehetővé teszi, hogy a későbbiekben az egyes beruházásokhoz kapcsolódó energia-megtakarítást az Önkormányzat külön szerződések (a megrendelő megnevezésű iratminta az előterjesztés 1. melléklete) megkötését követően értékesíteni tudja az Energyhub Kft.-nek. A tervezett beruházásból / intézkedésből azonban legalább 100,00 GJ energia-megtakarításnak kell keletkeznie. A Végső Energiamegtakarítás Ellenérték jelenleg nem éri el a nettó 10.000 Ft/1 GJ értéket.

A víztakarékos perlátorok beszerzése lenne az első beruházás, melyre szerződést kötne az Önkormányzat a keretszerződés alapján.

A keretszerződés az értékesítés lehetőségét teremti meg, semmilyen kötelezettséggel nem jár az Önkormányzat részére, és nem jelent kizárólagosságot sem. A keretszerződés 2030. december 31-éig kerülne megkötésre.

A következő energia-megtakarítási beruházást megelőzően lehet vizsgálni, hogy az EnergyHub Kft.-t vagy más gazdasági szereplőt kíván felkérni az Önkormányzat az energetikai beruházásából származó hitelesített energia-megtakarítása értékesítésére.

Az értékesítés mértéke az energia-megtakarítás mértékétől és az energia-megtakarítás aktuális értékétől függ.

Budapest Főváros VII. kerület Erzsébetváros Önkormányzata Képviselő-testületének Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendeletének 5 § alapján az Önkormányzatot megillető tulajdonosi jogokat tárgyi ügyben a Pénzügyi és Kerületfejlesztési Bizottság gyakorolja, mivel a hasznosításból származó bevétel feltehetően a nettó százezer forintot meghaladja, azonban a nettó ötvenmillió forintot nem éri el, és sem magasabb szintű jogszabály, sem helyi rendelet nem utalja a tulajdonosi jogokat sem a Képviselő-testület, sem a Képviselő-testület más bizottsága, sem a polgármester hatáskörébe.

A fentiekre tekintettel kérem, hogy a Tisztelt Bizottság az előterjesztést megtárgyalni és a határozati javaslatot elfogadni szíveskedjen.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2024. (X. 22.) határozata Hitelesített Végső Energia-megtakarítás értékesítését lehetővé tévő keretszerződés megkötése az EnergyHub Kft.-vel tárgyában**

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy

1. engedélyezi az Energyhub Energetikai Tanácsadó Korlátolt Felelősségű Társaság (székhely: 1112 Budapest, Budaörsi út 161.; cégjegyzékszám: 01-09-384161; adószám: 29227228-2-43; képviseli: Tóth Zoltán ügyvezető) és Budapest Főváros VII. Kerület Erzsébetváros Önkormányzata közötti szerződéskötést hitelesített végső energia-megtakarítás értékesítését lehetővé tévő keretszerződés tárgyában.
2. felkéri a polgármestert a keretszerződés aláírására a határozati javaslat I. mellékletét képező lényeges tartalommal.

**Felelős:** Niedermüller Péter polgármester

**Határidő:** 1. pont tekintetében 2024. október 22.

2. pont tekintetében 2024. október 30.

Budapest, 2024. október 14.

Tóth Csaba

Klímavédelmi és Fenntarthatósági Kabinet vezetője

Előterjesztés melléklete:

1. melléklet: Megrendelő minta

Határozati javaslat melléklete:

határozati javaslat I. melléklete: Keretszerződés tervezet